**Informatīvais ziņojums par Ministru kabineta 2015.gada 20.oktobra sēdes protokollēmumā “Protokollēmuma projekts “Par Valsts kontroles revīzijas lietā Nr.5.1-2-17/2012 konstatēto problēmu novēršanu”” dotā uzdevuma izpildi**

Informatīvais ziņojums sagatavots izpildot Ministru kabineta 2015.gada 20.oktobra sēdes protokola Nr.55 19.§ “Protokollēmuma projekts “Par Valsts kontroles revīzijas lietā Nr.5.1-2-17/2012 konstatēto problēmu novēršanu”” (TA-2124) 1.punktā doto uzdevumu – ministrijām līdz 2016.gada 1.augustam izvērtēt nepieciešamību to kompetencē esošajos normatīvajos aktos par reģistru un valsts informācijas sistēmu uzturēšanas kārtību noteikt veicamajai darbībai atbilstošu būves vai telpu grupas lietošanas veidu, kā arī nodrošināt, ka par reģistrāciju atbildīgā iestāde, pieņemot lēmumu par informācijas ievietošanu attiecīgajā reģistrā vai informācijas sistēmā, balstās uz Nekustamā īpašuma valsts kadastra informācijas sistēmā reģistrētajiem objektu raksturojošiem datiem (tai skaitā lietošanas veidu) un noteiktā kārtībā iesniegt Ministru kabinetā attiecīgu izvērtējumu, informāciju par izmaiņu ieviešanai nepieciešamo finansējumu un sagatavotos normatīvo aktu projektus.

Atbilstoši dotajam uzdevumam Ekonomikas ministrija izvērtēja savas kompetences esošos normatīvos aktus un informē, ka Ministru kabineta 2010.gada 28.decembra noteikumi Nr.1219 “Noteikumi par patērētāju kreditēšanu” (turpmāk - Noteikumi Nr.1219) cita starpā nosaka prasības patērētāja kreditēšanai pret kustamas lietas ķīlu, nosakot prasības arī ēkām vai ēkas daļām, kurās tiek organizēta patērētāja kreditēšana pret ķīlu, piemēram, Noteikumu Nr.1219 49.punkts paredz, ka patērētāja kreditēšanu pret ķīlu ir aizliegts organizēt īslaicīgas lietošanas, pagaidu un sezonas būvēs, savukārt Noteikumu Nr.1219 50. un 51.punkts paredz prasības ķīlas glabātavām. Licences patērētāju kreditēšanai pret kustamas lietas ķīlu (turpmāk- lombardi) izsniedz Patērētāju tiesību aizsardzības centrs (turpmāk - PTAC). Latvijā pašlaik darbojas 338 lombardi.

Būtiski ņemt vērā, ka daudzām ēkām, kas projektētas un celtas pagājušajā gadsimtā, bieži trūkst informācijas/dokumentācijas, kāda noteikta saskaņā ar Noteikumiem Nr.1219. Lielai daļai ēku, kuru telpās norādīta lombarda adrese, kadastra informācijas sistēmā nav pieejama informācija par tās statusu atbilstoši Noteikumos Nr.1219 noteiktajam kā rezultātā PTAC lūdz informāciju attiecīgajai būvvaldei. 2011. un 2012.gadā PTAC izlases kārtībā veica komersantu norādīto lombardu pārbaudes un attiecīgi pārliecinājās par šo ēku atbilstību Noteikumos Nr.1219 noteiktajām prasībām, tomēr vairākos gadījumos PTAC atsevišķi pieprasīja konkrētajai būvvaldei atzinumu par to atbilstību. Attiecīgi būvvaldes veica objektu apsekošanu un ēkas atbilstību vairākos gadījumos pamatoja ar “vizuālu atbilstību”, nevis konkrētiem, ar ēku saistītiem dokumentiem.

Saskaņā ar Ministru kabineta 2016.gada 5.janvāra noteikumiem Nr.18 „Grozījumi Ministru kabineta 2011.gada 29.marta noteikumos Nr.245 “Noteikumi par kārtību, kādā izsniedz, pārreģistrē, aptur un anulē speciālo atļauju (licenci) patērētāju kreditēšanas pakalpojumu sniegšanai un maksā valsts nodevu par speciālās atļaujas (licences) izsniegšanu un pārreģistrāciju, kā arī prasībām kapitālsabiedrībai speciālās atļaujas (licences) saņemšanai”” no š.g. 1.janvāra licences patērētāju kreditēšanas pakalpojumu sniegšanai tiek izsniegtas uz nenoteiktu laiku, attiecīgi arī lombardu licenču ikgadēja pārreģistrācija netiks veikta. Ņemot vērā iepriekšminēto, PTAC veiks informācijas pārbaudi atbilstoši kadastrā norādītajam tikai attiecībā uz lombardiem, kuri pieteiks jaunu licenču saņemšanu. Attiecībā uz tiem lombardiem, kam jau izsniegtas licences, PTAC veiks pārbaudes tikai tad, ja šādas pārbaudes tiks noteiktas Patērētāju tiesību aizsardzības centra prioritātēs nākamajam gadam. Ja PTAC būs iespējams slēgt līgumu ar Valsts zemes dienestu par datu iegūšanu no nekustamā īpašuma valsts kadastra informācijas sistēmas bez maksas, tad izmaksas par informācijas pārbaudi saskaņā ar kadastrā norādīto būtu saistāma ar papildus noslodzi PTAC darbiniekiem. Informācijas pārbaude kadastrā un, ja tajā nav ievietota visa PTAC nepieciešamā informācija, prasa laika resursus, t.sk., papildinformācijas pieprasīšana būvvaldēm, kas palielina PTAC darbinieku noslodzi.

Lai nodrošinātu, ka PTAC ir tiesības pieprasīt lombardiem nodrošināt, ka pakalpojumu sniegšanas vieta atbilst nekustamā īpašuma valsts kadastra informācijas sistēmā norādītajam būves vai telpu grupas lietošanas veidam, Ekonomikas ministrija līdz 2017.gada 1.decembrim veiks attiecīgus grozījumus Ministru kabineta 2011.gada 29.marta noteikumos Nr.245 “Noteikumi par kārtību, kādā izsniedz, pārreģistrē, aptur un anulē speciālo atļauju (licenci) patērētāju kreditēšanas pakalpojumu sniegšanai un maksā valsts nodevu par speciālās atļaujas (licences) izsniegšanu un pārreģistrāciju, kā arī prasībām kapitālsabiedrībai speciālās atļaujas (licences) saņemšanai”.

Ministru prezidenta biedrs,

ekonomikas ministrs A.Ašeradens

Vīza: Valsts sekretārs J.Stinka

04.08.2016.

609

Avota, 67013262, Evija.Avota@em.gov.lv

Ločmele, 67013107, Dana.Locmele@em.gov.lv